Diabetes insipidus

Diabetes insipidus (DI) adolah kondisi nan ditandoi jo pangaluaran urin nan banyak sarato marasokan auih nan bakatarusan. Kondisi ko agak cukuik sarik ditamui masyarakaik. Dalam kondisi parah, urin pandarito dapek kalua inggo mancapai 20 liter per ari. Komplikasi nan dapek muncua yaitu dehidrasi (tubuah kurang aia) jo kajang.

Ado ampek tipe dari diabetes insipidus, satiok tipe mampunyoi pabedaan manuruik panyababnyo. Diabetes insipidus sentral marupokan tipe nan disababkan dek hormon vasopresin (hormon antidiuretik; hormon panahan pipis) nan indak ado. Hal iko bisa disababkan dek karusakan pado hipotalamus atau kalenjar pituitari atau malah katurunan. Diabetes insipidus nefrogenik marupokan tipe nan disababkan dek ginjal nan indak rancak marespon ka vasopresin. Diabetes insipidus dipsogenik marupokan hasia dari kalabiahan cairan nan masuak ka tubuah sainggo marusak mekanisme hipotalamus untuak marespon auih. Hal iko labiah acok tajadi pado urang jo kalainan psikiatri atau dek ubek tatantu nan rutin inyo pakai. Diabetes insipidus gestasional adolah kondisi diabetes insipidus nan tajadi salamo manganduang. Diagonosis acok ditagakkan manuruik pamaresoan urin, pamaresoan darah, jo pamaresoan cairan tubuah. Diabetes melitus marupokan kondisi nan babeda sarato indak ado kaitannyo jo mekanisme panyakik ko, walau kaduonyo mampunyoi gejala nan sarupo yaitu produksi urin nan bakalabiahan.

Pangobatan nan dilakukan malibaikan pangalolaan cairan nan masuak dalam tubuah untuk maadang tajadinyo dehidrasi. Pangobatan lain bagantuang pado tipe panyakiknyo. Pado tipe sentral jo gestasional, pangobatan nan paralu adolah jo desmopressin. DI tipe nefrogenik diubek jo mancari tau panyakik nan mandasarinyo atau mamakai tiazid, aspirin, atau ibuprofen. 

Jumlah kasus baru diabetes insipidus tiok taunnyo adolah 3 dari 100.000. DI sentral biasonyo dimulai antaro umua 10 sampai 20 sarato saimbang antaro laki-laki jo padusi. DI nefrogenik dapek dimulai pado umua bara se. Istilah "diabetes" pado namo panyakik ko barasa dari bahaso Yunani nan aratinyo "maalia".

Caliak pulo 

 Diabetes melitus

Rujuakan 

Panyakik endokrin
Nefrologi